Rolf Veggen

Rolf Veggen (født Rolf Opås; 8. juli 1946, død 15. november 2021) var en norsk kulturpersonlighet, politisk aktivist, billedkunstner, forlegger og forfatter, bosatt i Fredrikstad.

Politiske syn 
Veggen drev i mange år det venstreradikale kultur- og debattidsskriftet Arbeidern og forlagsvirksomhet under samme navn, nærmest på egen hånd. Virksomheten arrangerte også årsfester, og utdeling av «Arbeiderns kulturpris».

Veggen har både i større og mindre saker markert sin motstand mot myndighetene og annen øvrighet. I Fredrikstad har han stilt seg i spissen for protester mot skjenkenekten på en av byens restauranter: «Kommunen driver en ufin klappjakt mot byens brune skjenkesteder». Byens Radisson-hotell måtte trekke sitt røykegebyr da Veggen klagde.

Juridisk 
I 2011 møtte han i retten, tiltalt for bruk av cannabis. Han nektet å betale forelegget han hadde fått, og mente han burde ha lov å bruke cannabis av medisinske årsaker, siden han led av Parkinsons sykdom. 

I 2011 sendte han brev til namsmannen, med følgende avslutning: «Takk namsmann. Ikke utenkelig at jeg besøker dem med en revolver i handa». Det resulterte i politianmeldelse, etterforskning og en bot på  kroner. Da han nektet å betale ble hele saken til slutt henlagt av politiet året etter. «Den største seieren i mitt liv», oppsummerte Veggen, som mente han hadde «testet grensene for ytringsfrihet».

I 2013 endte konflikten med myndigheten i at han ble kastet ut fra den kommunale omsorgsleiligheten han bodde i, og i mange år hadde drevet sin kunstneriske virksomhet fra under logoen «Departement Grotten». Han hadde nektet å betale husleien og ifølge eget utsagn brukt «leiligheten som streikevåpen».

Bibliografi 
 For et liv, noveller, Solum (1977)
 Lykeion, lyrikk, Arbeidern (1978)
 Mens vi venter på Godot brøler løva fra bushen – og andre merkverdige fortellinger om nye historier, artikler, Arbeidern (1987)
 Og høyt der oppe flakser hun – over mannens hode – mens barna begraver sin far, roman, Arbeidern (1987)
 En morder går løs, krim og spenning, Gylden Ask (1992)
 Mellom tid og rom, lyrikk, Gylden Ask (1993)
 Samlede noveller og skisser, noveller, Gylden Ask (1994)
 Samlede dikt, lyrikk, Gylden Ask (1994)
 Apokalypse artikler bok I, Gylden Ask (1995)
 Gule sider, lyrikk, Gylden Ask (1995)
 Apokalypse artikler bok II (1996)
 Blå sider, lyrikk, Gylden Ask (1996)
 Arne Dybfest – en forfattermyte?, Gylden Ask (1997)
 Apokalypse artikler bok III, Gylden Ask (1997)
 En kriminell. Nils Erik Lie i Borgarting, sakprosa, Gylden Ask (1997)
 Hansen – en rapport (1997)
 Streiftog i Gunnar Lundes forfatterskap (1997)
 Hold kjeft, Hansen, roman, Gylden Ask (1999)

Noter

Referanser

Kilder 
 Presentasjon av Rolf Veggen i Forfatterkatalogen på Forfattersentrums nettsider

Norske forfattere
Norske cannabisaktivister
Norske aktivister